Bernadette Szocs este cu gândul doar la JO de la Paris: "Voi da totul ca să obţin medalia"
Campioana europeană la tenis de masă Bernadette Szocs recunoaște că visul ei este să cucerească o medalie olimpică.
"Voi da totul ca să obţin medalia" olimpică, a transmis Bernadette Szocs
Pe 5 martie, chiar în ziua în care a împlinit 29 de ani, Bernadette Szocs a urcat, pentru prima dată în carieră, pe locul 10 în ierarhia mondială, după ce a fost aproape de această performanță și în toamna anului precedent.
Calificată la Jocurile Olimpice de la Paris cu echipa și, implicit, și în proba individuală, ea spune că va face orice este omenește posibil pentru a-și realiza visul.
"Eu mă pregătesc foarte mult pentru Jocurile Olimpice şi foarte bine. Sunt foarte pozitivă, din toate punctele de vedere, totul merge perfect.
Mă pregătesc din greu pentru că ştiu ce mă aşteaptă şi bineînţeles că am visuri mari. Mă aşteaptă Jocurile Olimpice, mă aşteaptă o medalie olimpică.
Ştiu că nu îmi va fi uşor, dar sunt o persoană foarte pozitivă şi ambiţioasă, îmi place să îmi depăşesc limitele. Visul meu este să cuceresc medalia aia şi voi da totul ca să obţin medalia atât pentru mine, cât şi pentru Team Romania", a declarat Szocs.
Bernie şi-ar dori ca Simona Halep să poată participa la Olimpiada din vară. "Bineînţeles că o aştept în echipa olimpică. Eu am mai spus că am crezut tot timpul în ea, o apreciez foarte mult.
Este un sportiv care e un bun exemplu pentru alţii. Mă bucur că a câştigat şi sper să ajungă alături de noi la Jocurile Olimpice", a mai spus Bernadette Szocs.